**Informatīvais ziņojums**

**„Par Ministru kabineta 2011.gada 9.augusta sēdes protokollēmuma (prot. Nr.47 23.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” 2.punktā un Ministru kabineta 2010.gada 17.augusta sēdes protokollēmuma (prot.Nr.42 21.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” 2.punktā doto uzdevumu izpildes gaitu”**

**Ievads**

Finanšu ministrijai (valsts akciju sabiedrībai „Valsts nekustamie īpašumi” (turpmāk arī – VNĪ), **sākot ar 2012.gadu ik gadu līdz 1.jūlijam** sadarbībā ar iesaistītajām iestādēm dots uzdevums[[1]](#footnote-1) normatīvajos aktos noteiktā kartībā iesniegt Ministru kabinetā Informatīvo ziņojumu *„Par Ministru kabineta 2011.gada 9.augusta sēdes protokollēmuma (prot. Nr.47 23.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” 2.punktā un Ministru kabineta 2010.gada 17.augusta sēdes protokollēmuma (prot. Nr.42 21.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” 2.punktā doto uzdevumu izpildes gaitu”* (turpmāk – informatīvais ziņojums).

Informatīvajā ziņojumā apkopota informācija **uz 2017.gada 31.maiju**. Procesā esošajiem būvniecības projektiem provizorisko un faktisko kapitālieguldījumu apmērs norādīts **uz 2017.gada 31.maiju**[[2]](#footnote-2). Realizētajiem būvniecības projektiem norādīti faktiskie kapitālieguldījumi.

1. **Ministru kabineta 2011.gada 9.augusta sēdes protokollēmuma (prot. Nr.47 23.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” 2.punktā doto uzdevumu izpildes gaita:**
2. **Būvniecības projekts - Rīgas pils Konventa restaurācija un pārbūve Pils laukumā 3, Rīgā[[3]](#footnote-3).**

Būvniecības projekta mērķis: Rīgas pils Konventa (Kastelas) restaurācija un pārbūve Latvijas Nacionālā vēstures muzeja vajadzībām.

Būvniecības projekta īstenošanas termiņš: 2020.gada 31.augusts[[4]](#footnote-4).

Izpildes gaita (statuss – procesā):

‑  2015.gada 18.septembrī VNĪ izsludināja būvdarbu iepirkumu[[5]](#footnote-5), slēgta konkursa nolikumā nosakot, ka būvniecības darbi no līguma noslēgšanas brīža jāpabeidz līdz 2018.gada 1.augustam. Piedāvājumu iesniegšanas termiņā (2016.gada 20.maijs) tika saņemti pieci pretendentu piedāvājumi. Ņemot vērā objektam plānotās restaurācijas darbu metodes, iepirkuma komisija, konstatēja nepilnības un būtiskas atšķirības piedāvājumos, tādēļ bija nepieciešams uzdot precizējošus jautājumus pretendentiem un piedāvājumu izvērtēšanā bija jāpieaicina papildu neatkarīgi eksperti. Iesniegtos tehniskos piedāvājumus padziļināti vērtēja arī projekta autors, lai salīdzinātu tajos iekļauto materiālu un risinājumu atbilstību projekta prasībām. Ņemot vērā iepirkuma procesa norises gaitu, līgumu par būvdarbu veikšanu bija plānots noslēgt 2016.gada decembrī.

* 2016.gada 1.novembrī iepirkuma komisija pieņēma lēmumu saskaņā ar Publisko iepirkumu likuma 38.panta otro daļu pārtraukt slēgtu konkursu „Rīgas pils Konventa (Kastelas) pārbūve un restaurācija Pils laukumā 3, Rīgā” būvdarbi”, jo tika pieņemts lēmums veikt izpētes un arheoloģijas darbus pirms Rīgas pils 2.kārtas restaurācijas un pārbūves izpētes darbiem, tādējādi nepakļaujot tos papildus riskiem.

‑  Ar Ministru kabineta 2016.gada 17.novembra rīkojumu[[6]](#footnote-6) precizēts:

*1)  finansējuma apmērs un sadalījums pa gadiem būvniecības darbu izdevumu segšanai VNĪ, nosakot, ka kopējais finansējuma apmērs, kas paredzēts restaurācijas un pārbūves izdevumu segšanai 2013. – 2020. gadā, ir 19 217 701 euro;*

*2)  Kultūras ministrijas budžetā nomas maksas izdevumu segšanai VNĪ paredzētā finansējuma sadalījums pa gadiem -2020.gadā 125 181 euro un no 2021.gada katru gadu 375 543 euro;*

*3)  būvniecības projekta pabeigšanas termiņš līdz 2020.gada 31.augustam, nosakot ka plānotais nomas līguma sākuma termiņš ir 2020.gada 1.septembris.*

‑  2017.gada 28.februārī VNĪ izsludināja iepirkumu[[7]](#footnote-7) par arheoloģijas darbiem Rīgas Pils Kastelas daļas pagalmā ar piedāvājumu iesniegšanas termiņu 2017.gada 3.aprīlis. Termiņā netika saņemts neviens piedāvājums, tādēļ tika pieņemts lēmums iepirkuma konkursu organizēt kā sarunu procedūru[[8]](#footnote-8). 2017.gada 19.aprīlī izsūtīti uzaicinājumi iesniegt piedāvājumus četriem potenciālajiem pretendentiem. 2017.gada 29.maijā iepirkumā par arheoloģijas darbiem VNĪ saņēma vienu piedāvājumu. Šobrīd tiek vērtēts iesniegtais piedāvājums un līguma slēgšanas iespēja. Līdz ar nepieciešamību veikt izpētes un arheoloģijas darbus Rīgas Pils Kastelas daļas pagalmā Pils laukumā 3, Rīgā, pagarinās būvniecības projekta sākotnējais plānotais izpildes laika grafiks.

‑  Uzsākts darbs pie iepirkuma procedūras (slēgts konkurss) “Rīgas pils Konventa (Kastelas) pārbūve un restaurācija Pils laukumā 3, Rīgā (būvniecības 2.kārta) organizēšanas”.

Informācija par būvniecības projekta kapitālieguldījumiem uz 2017.gada 31.maiju:

|  |  |  |
| --- | --- | --- |
| Kopā provizoriskie kapitālieguldījumi *euro bez PVN* | t.sk faktiskie kapitālieguldījumi *euro bez PVN* | Izpilde % |
| **19 217 701** | **1 360 807** | **7.08** |

1. **Būvniecības projekts - Muzeju krātuvju kompleksa Pulka ielā 8, Rīgā, būvniecība[[9]](#footnote-9).**

Būvniecības projekta mērķis: Nodrošināt Latvijas Nacionālo vēstures muzeju, Rakstniecības un mūzikas muzeju, Latvijas Nacionālo mākslas muzeju un Latvijas Kultūras akadēmijas Rīgas Kino muzeju ar piemērotām telpām muzeju krājumu izvietošanai un darbam ar krājumu mākslas priekšmetiem.

Būvniecības projekta īstenošanas termiņš ‑ 2018.gada 30.aprīlis[[10]](#footnote-10) .

Izpildes gaita (statuss – procesā):

*‑* 2013.gada 20.novembrī noslēgts līgums ar SIA „Arhitektu birojs Krasts” par skiču un būvprojekta izstrādi un autoruzraudzības veikšanu ar darbu izpildes termiņu līdz 2014.gada 20.oktobrim. Pozitīvs ekspertīzes slēdziens saņemts 2015.gada 19.martā Būvprojekts saskaņots 2016.gada 11.februārī.

‑  2015.gada 22.jūlijā VNĪ izsludināja iepirkumu Muzeju krātuvju kompleksa būvdarbiem un 2016.gada 11.martā parakstīja būvdarbu līgumu ar pilnsabiedrību “RE&RE Meistari 1”. Ņemot vērā, ka būvdarbu iepirkuma rezultātā ar Ministru kabineta rīkojumu[[11]](#footnote-11) apstiprinātā finansējuma ietvaros ir iespējams nodrošināt arī būvniecības II kārtas īstenošanu, noteikta būvniecības abu kārtu īstenošana būvniecības I kārtai apstiprinātā finansējuma ietvaros.

‑  2015.gada 9.septembrī VNĪ izsludināja iepirkumu Muzeju krātuvju kompleksa būvdarbu būvuzraudzībai. Par iepirkuma uzvarētāju atzina SIA „P.M.G.” piedāvājumu ar piedāvāto līgumcenu 86 710 *euro*. Būvuzraudzības līgums parakstīts 2016.gada 18.martā un 2016.gada 8.aprīlī uzsākti būvuzraudzības darbi atbilstoši līguma noteikumiem.

‑  2016.gada 7.aprīlī VNĪ saņēma būvatļauju ar ierakstu par būvdarbu uzsākšanas nosacījumu izpildi.

‑  Īstenojot Muzeju krātuvju kompleksa būvniecības I kārtas būvdarbus, būvuzņēmējs izteica iebildumus, ka, lai varētu izstrādāt un piegādāt saliekamās dzelzsbetona konstrukcijas, ir nepieciešama metāla konstrukciju papildu detalizācijas projekta izstrāde. Iepirkuma procedūras rezultātā par būvuzņēmēja ieskatā būvprojektā konstatētajām nepilnībām SIA “PBR” veica būvprojekta inženiertehniskās daļas būvkonstrukciju sadaļas statikas pārbaudi (2017.gada 16.februāra izvērtējums). Rezultātā būvuzņēmējam lūgts nekavējoties atsākt būvdarbus, tajā skaitā saliekamo dzelzsbetona konstrukciju ražošanu, vienlaikus informējot, ka būvdarbu laikā tiks izstrādāti ieteicamie būvprojekta būvkonstrukcijas sadaļas revīzijas rasējumi un, ja būs nepieciešams, tiks veikta to ekspertīze.

‑  Minētā rezultātā, ņemot vērā papildus veiktos projektēšanas darbus, būvekspertīzi un būvprojekta inženiertehniskās daļas būvkonstrukciju sadaļas risinājumu konstrukciju papildus drošības paaugstināšanai saskaņošanas pasākumus, aktuālais prognozētais abu kārtu būvniecības projekta īstenošanas pabeigšanas termiņš ir 2019.gada 31.marts. Ņemot vērā faktisko situāciju būvniecības projekta īstenošanā, attiecīgi tiek arī ietekmēts būvniecības projekta finanšu plūsmas sadalījums pa gadiem un VNĪ izstrādās un virzīs izskatīšanai Ministru kabinetā attiecīgu rīkojuma projektu.

Informācija par būvniecības projekta kapitālieguldījumiem uz 2017.gada 31.maiju:

|  |  |  |
| --- | --- | --- |
| Kopā provizoriskie kapitālieguldījumi *euro bez PVN* | t.sk faktiskie kapitālieguldījumi *euro bez PVN* | Izpilde % |
| **25 745 640** | **5 786 669** | **22.48** |

**3.  Būvniecības projekts - Iekšlietu ministrijas padotībā esošajām iestādēm nepieciešamo būvju (ēku) būvniecība un atjaunošana Iekšlietu ministrijas ēku kompleksā Čiekurkalna 1.līnijā 1, k-1, Rīgā, (attīstības II posms)[[12]](#footnote-12).**

Būvniecības projekta mērķis: Nodrošināt Iekšlietu ministrijas padotībā esošās iestādes ar darbam piemērotām telpām, vienlaikus risinot jautājumu par fiziskās sagatavotības telpām un transportlīdzekļu stāvvietu skaita atbilstību normatīvo aktu prasībām.

Būvniecības projekta īstenošanas termiņš: 2021.gada 30.septembris[[13]](#footnote-13).

Izpildes gaita (statuss – apturēts):

‑  Jautājums par finansējuma piešķiršanu Iekšlietu ministrijai būvniecības projekta īstenošanai kā prioritāram pasākumam 2013.-2015.gadam netika skatīts[[14]](#footnote-14).

‑  Būvniecības projekta attīstības II posms sadalīts šādās būvniecības kārtās:

1. būvniecības 1.kārta – demontāžas darbi (atlikušie darbi, nepieciešams nodrošināt, ja tiek veikta 9.korpusa izbūve);
2. būvniecības 2.kārta – Iekšlietu ministrijas administratīvā kompleksa papildu ēkas būvniecība (10.korpuss – daudzlīmeņu autostāvvieta);
3. būvniecības 3.kārta – esošās ēkas (būves kadastra apzīmējums 0100 087 0149 001) rekonstrukcija (pārbūve) (15.korpuss – biroju ēka; atbalstīta ar MK protokollēmumu Nr.47);
4. būvniecības 4.kārta – Iekšlietu ministrijas administratīvā kompleksa papildu ēkas būvniecība (9.korpuss – biroju telpas un laboratorijas telpas);
5. būvniecības 5.kārta – esošās ēkas (būves kadastra apzīmējums 0100 087 0149 010) rekonstrukcija (pārbūve) (12. un 13.korpuss – biroju ēka; atbalstīta ar MK protokollēmumu Nr.47);
6. būvniecības 6.kārta – Iekšlietu ministrijas administratīvā kompleksa papildu ēkas būvniecība (11.korpuss – sporta komplekss);

‑  2013.gada 31.janvārī notika sanāksme, piedaloties Iekšlietu ministrijas un VNĪ pārstāvjiem, lai saskaņotu viedokli par turpmāko būvniecības projekta attīstības II posma īstenošanas gaitu. Pamatojoties uz sanāksmē saskaņoto vienošanos, VNĪ ar 2013.gada 21.februāra vēstuli Nr.41/2368 iesniedza Iekšlietu ministrijai precizētu informāciju par minētā būvniecības projekta attīstības II posma būvniecības 2., 3. un 6.kārtas objektu provizoriskajiem kapitālieguldījumiem (sadalījumā pa gadiem), provizorisko nomas maksas aprēķinu, provizorisko būvniecības darbu pabeigšanas un nomas līgumsaistību sākuma termiņu. Savukārt Iekšlietu ministrijas izstrādātais Ministru kabineta rīkojuma projekts „Par finansējuma piešķiršanu Iekšlietu ministrijas padotībā esošajām iestādēm nepieciešamo būvju (ēku) Gaujas ielā 15, Rīgā būvniecības, rekonstrukcijas, nomas maksas, aprīkojuma iegādes, uzturēšanas un pārcelšanās izdevumu segšanai”, netika atbalstīts[[15]](#footnote-15).

‑  Ņemot vērā 2014.gada 21.februāra sanāksmē, kurā piedalījās VNĪ, SIA „Sarma&Norde Arhitekti” (projektētājs) un Iekšlietu ministrijas pārstāvji, panākto vienošanos, VNĪ sadarbībā ar projektētāju aktualizēja provizoriskos kapitālieguldījumu apmērus ēku programmai:

a)A variants – korpusus izbūvējot daļēji:

1. B variants – korpusus izbūvējot pilnvērtīgi (ar nelielām izmaiņām).

‑  Iekšlietu ministrijas iesniegtais priekšlikums jaunajām politikas iniciatīvām (14\_08\_P)[[16]](#footnote-16) un (14\_09\_P) [[17]](#footnote-17) par minētā projekta īstenošanai nepieciešamo finansējumu netika atbalstīts. Tomēr Ministru kabinetā konceptuāli atbalstīts priekšlikums, ka Iekšlietu ministrijas administratīvo ēku kompleksa būvniecības II attīstības posma būvniecības darbi uzsākami 2018.gada 1.janvārī, ja likumprojekta par valsts budžetu 2017.gadam un likumprojekta par vidēja termiņa budžeta ietvaru 2017., 2018. un 2019. gadam sagatavošanas un izskatīšanas procesā atbalsta attiecīgu jaunās politikas iniciatīvu[[18]](#footnote-18). Minēto likumprojektu sagatavošanas un izskatīšanas procesā jaunā politikas iniciatīva netika atbalstīta, ņemot vērā valsts budžeta iespējas, valdība savā rīkojumā noteica uzdevumu Iekšlietu ministrijai atkārtoti virzīt to izskatīšanai turpmāko gadu likumprojektu par vidēja termiņa budžeta ietvaru un likumprojektu par valsts budžetu sagatavošanas procesā.

* Iekšlietu ministrija ir informējusi Finanšu ministriju un VNĪ[[19]](#footnote-19) par to, ka ir uzsākusi vairāku investīciju projektu sagatavošanu ministrijas un tās padotības iestāžu infrastruktūras sakārtošanai un pilnveidošanai. Lai saņemtu Ministru kabineta atbalstu detalizēta iespējamo projektu finansēšanas alternatīvu izvērtēšanai un veiktu iepirkumu finanšu ekonomisko pamatojumu sagatavošanai, Iekšlietu ministrija izteica lūgumu sagatavot un iesniegt tai detalizētu nomas maksas un ietekmes uz valsts budžeta naudas plūsmu aprēķinus, tai skaitā par Iekšlietu ministrijas administratīvo ēku kompleksa Čiekurkalna 1.līnijā 1, k-1, Rīgā, attīstības 2.etapu[[20]](#footnote-20).

‑  Izstrādāto tehnisko projektu derīguma termiņi ir beigušies. Tehniskie projekti sagatavoti katrai plānotajai ēkai (būvei) neatkarīgi no citām, līdz ar to pastāv tehniska iespēja veikt plānotos būvniecības darbus jebkurā secībā, izvēlotiesfinansiāli piemērotāko (no valsts budžeta viedokļa) un funkcionāli prioritāro (no Iekšlietu ministrijas viedokļa), veicot attiecīgā tehniskā projekta pārprojektēšanas darbus.

‑  Finanšu ministrija (VNĪ) objekta būvniecības darbus var uzsākt tikai pēc finansējuma piešķiršanas būvniecības projekta attīstības II posma turpmāko kārtu īstenošanai.

‑  Ievērojot to, ka VNĪ minētajos objektos ieguldījusi ievērojamus finanšu līdzekļus, piemēram, tehnisko projektu izstrādes faktiskās izmaksas ir 5 802 853 *euro* (bez PVN), lēmums atlikt būvniecības darbus iesaldē šajos būvniecības objektos faktiski ieguldītos finanšu līdzekļus, kas samazina VNĪ finanšu līdzekļu apgrozījumu par vismaz minēto summu un rada zaudējumus.

Informācija par būvniecības projekta kapitālieguldījumiem uz 2017.gada 31.maiju:

|  |  |  |
| --- | --- | --- |
| Kopā provizoriskie kapitālieguldījumi *euro bez PVN* | t.sk faktiskie kapitālieguldījumi *euro bez PVN* | Izpilde % |
| **111 188 141\*** | **5 802 853[[21]](#footnote-21)** | **5.22** |

**4. Būvniecības projekti: Raiņa muzeja – memoriālās mājas „Raiņa un Aspazijas vasarnīca” pārbūve Jāņa Pliekšāna ielā 5/7, Jūrmalā; Raiņa muzeja „Tadenava” pārbūve Dunavas pagastā, Jēkabpils novadā; Raiņa un Aspazijas mājas atjaunošana Baznīcas ielā 30, Rīgā un Rakstniecības un mūzikas muzeja pārbūve Pils laukumā 2, Rīgā[[22]](#footnote-22).**

**4.1.**  **Būvniecības projekts - „Raiņa un Aspazijas muzeja atjaunošana”.**

Būvniecības projekta mērķis: Rekonstruēt un restaurēt Raiņa un Aspazijas muzeja trīs ekspozīciju vietas – Raiņa un Aspazijas vasarnīcu, Raiņa muzeju "Tadenava" un Raiņa un Aspazijas māju, lai nodrošinātu kultūras mantojuma saglabāšanu un kvalitatīvu kultūras pakalpojumu pieejamību sabiedrībai.

Projekta "Raiņa un Aspazijas muzeja atjaunošana” plānotais projekta beigu datums bija noteikts 2016.gada 30.aprīlis[[23]](#footnote-23).

Projekts "Raiņa un Aspazijas muzeja atjaunošana" paredzēja trīs muzeja ekspozīciju vietu pārbūvi un restaurācijas darbu veikšanu:

1) Raiņa un Aspazijas vasarnīcas rekonstrukcija un restaurācija Jāņa Pliekšāna ielā 5/7, Jūrmalā. Būvniecības projekta īstenošanas termiņš: 2016.gada 20.aprīlis.[[24]](#footnote-24)

2) Raiņa muzeja „Tadenava” rekonstrukcija un restaurācija Jēkabpils novada Dunavas pagastā. Būvniecības projekta īstenošanas termiņš: 2016.gada 26.februāris.[[25]](#footnote-25)

3) Raiņa un Aspazijas mājas rekonstrukcija un restaurācija Baznīcas ielā 30, Rīgā. Būvniecības projekta īstenošanas termiņš: 2016.gada 18.aprīlis.[[26]](#footnote-26)

Izpildes gaita (statuss – **realizēts**):

1. Objekts “Raiņa un Aspazijas mājas pārbūve un restaurācija Baznīcas ielā 30, Rīgā” pieņemts ekspluatācijā 2016.gada 29.aprīlī,
2. Objekts “Raiņa un Aspazijas vasarnīcas rekonstrukcija un restaurācija Jāņa Pliekšāna ielā 5/7 Jūrmalā” pieņemts ekspluatācijā 2016.gada 29.aprīlī,
3. Objekts “Raiņa muzeja “Tadenava” rekonstrukcija un restaurācija Jēkabpils novada Dunavas pagastā” pieņemts ekspluatācijā 2016.gada 2.martā.

Būvniecības projekta faktiskie kapitālieguldījumi: 2 552 865 *euro.*

**4.2.**  **Būvniecības projekts „Rakstniecības un mūzikas muzeja pārbūve”: Pils laukums 2, Rīga[[27]](#footnote-27).**

Būvniecības projekta mērķis: Atjaunot Rakstniecības un mūzikas muzeja ēku un pielāgot to sabiedrības vajadzībām, izveidojot tajā jaunas ekspozīcijas.

Būvniecības projekta īstenošanas termiņš: 2017.gada 30.aprīlis[[28]](#footnote-28).

Izpildes gaita (statuss – procesā):

‑  2014.gada 31.martā noslēgtā līguma Nr.4-2-14-10/621 ar pilnsabiedrību „Piegādātāju apvienība SIA „5.IELA” un SIA „BKB”” par būvprojekta izstrādi un autoruzraudzību „Rakstniecības un mūzikas muzeja rekonstrukcija ar restaurācijas elementiem Rīgā, Pils laukumā 2” ietvaros izstrādātais būvprojekts akceptēts Rīgas pilsētas būvvaldē 2015.gada 14. augustā un izsniegta būvatļauja.

‑  2015.gada 29.aprīlī VNĪ izsludināja iepirkumu (atklātu konkursu) „Rakstniecības un mūzikas muzeja pārbūves būvdarbu veikšana Pils laukumā 2, Rīgā”. 2015.gada 23.septembrī iepirkumā par uzvarētāju tika pasludināts AS „LNK Industries”, kas būvdarbus piedāvāja veikt par 3 283 706 *euro*. Viens no pretendentiem – pilnsabiedrība „PMK un BBA” apstrīdēja konkursa rezultātus Iepirkumu uzraudzības birojā (turpmāk – IUB), un IUB 2015.gada 4.novembrī pieņēma lēmumu aizliegt slēgt līgumu ar uzvarētāju AS „LNK Industries”. VNĪ iepirkumu komisija pārvērtēja iesniegtos piedāvājumus, kā rezultātā tā 2015.gada 11.decembrī izvēlējās to pašu pretendentu – AS „LNK Industries”. Par šo lēmumu sūdzības iesniegtas atkārtoti, sūdzību izskatīšana turpinājās arī 2016.gada sākumā. VNĪ iepirkuma komisija 2016.gada 15.martā pieņēma lēmumu, kuru vairs neviens nepārsūdzēja, kā rezultātā 2016.gada 28.aprīlī ar pilnsabiedrību „PMK un BBA” VNĪ noslēdza līgumu Nr.2/4-2-16-8/1133 (turpmāk – Līgums) par būvdarbu veikšanu objektā Pils laukums 2, Rīgā. 2016.gada 31.oktobrī VNĪ ar pilnsabiedrību noslēdza vienošanos par papildu darbiem 204 192,15 *euro* apmērā, kas veicami Līguma termiņa ietvaros.

‑  2016.gada 16.maijā izņemta Rīgas pilsētas būvatļauja uzsākt būvdarbus objektā.

‑  2017.gada 27.februārī VNĪ izbeidza Līgumu ar pilnsabiedrību „PMK un BBA”, jo pilnsabiedrība neveica darbus Līgumā noteiktā termiņā, tādējādi apdraudot iespēju saņemt piesaistīto Eiropas Ekonomikas zonas finansējumu;

‑  VNĪ 2017.gada 2.martā no Rīgas pilsētas Vidzemes priekšpilsētas saņēma Pilnsabiedrības „PMK un BBA” (turpmāk PMK un BBA vai Prasītājs) 2017.gada 22.februāra prasības pieteikumu par līguma uzteikuma atzīšanu par spēkā neesošu, līguma izpildi, pienākumu uzlikšanu un samaksas piedziņu.

‑  Vidzemes priekšpilsētas tiesa ar 2017.gada 1.marta lēmumu lietā Nr.C30425417 apmierināja PMK un BBA pieteikumu. Lēmumā tika noteikts aizliegums VNĪ veikt šādas darbības:

* *pieprasīt naudas summas izmaksu, pamatojoties uz AAS „BTA Insurance Company”, reģ.Nr.400103840140, 2016.gada 29.aprīlī izsniegtajām polisēm Nr.LV-16-63-10000097-5 un LV16-64-10000081-3;*
* *slēgt jebkādus darījumus ar trešajām personām par 2016.gada 28.aprīlī noslēgtajā līgumā Nr.2/4-2-16-8/1133 un/vai pilnsabiedrības „Piegādātāju apvienība SIA „5.IELA” un SIA „BKB” izstrādātajā un Rīgas pilsētas būvvaldē akceptētajā būvprojektā „Rakstniecības un mūzikas muzeja pārbūves būvdarbu veikšanai Pils laukumā 2, Rīgā”, un būvprojektā veiktajās izmaiņās paredzēto būvdarbu izpildi.*

‑  VNĪ 2017.gada 10.martā iesniedza Rīgas pilsētas Vidzemes priekšpilsētas tiesā Pieteikumu par prasības nodrošinājuma atcelšanu, kas tika noraidīts 2017.gada 30.marta tiesas sēdē. 2017.gada 13.aprīlī VNĪ saņēma pilnu tiesas spriedumu, pēc kura 2017.gada 24.aprīlī iesniedza blakus sūdzību Rīgas apgabaltiesā. 2017.gada 6.jūnijā Rīgas apgabaltiesa atcēla prasības nodrošinājumu par aizliegumu slēgt līgumus ar trešajām personām par būvdarbu izpildi objektā Pils laukumā 2, Rīgā[[29]](#footnote-29). Lietā nozīmēta sagatavošanas tiesas sēde 2017.gada 6.septembrī[[30]](#footnote-30).

‑  2017.gada 28.februārī VNĪ izsludināja jaunu būvdarbu iepirkumu (slēgts konkurss) „Rakstniecības un mūzikas muzeja pārbūves būvdarbu veikšana Pils laukumā 2, Rīgā”. 2017.gada 13.maijā pieņemts lēmums par slēgta konkursa 1.kārtas ietvaros kvalifikācijas prasībām atbilstošajiem pretendentiem. 2017.gada 6.jūnijā pretendentiem nosūtīts uzaicinājums slēgta konkursa 2.kārtas ietvaros iesniegt tehnisko un finanšu piedāvājumu.  Būvdarbu līgumu provizoriski plānots noslēgt 2017.gada septembrī.

‑  2017.gada 2.maijā VNĪ nosūtīja vēstuli Kultūras ministrijai ar lūgumu pagarināt projekta īstenošanas termiņu un 2017.gada 8.maijā Kultūras ministrijai nosūtīja vēstuli Eiropas Ekonomikas zonas Finanšu instrumenta birojam ar lūgumu pagarināt projekta īstenošanas termiņu līdz projekta mērķa sasniegšanai.

Informācija par būvniecības projekta kapitālieguldījumiem uz 2017.gada 31.maiju:

|  |  |  |
| --- | --- | --- |
| Kopā provizoriskie kapitālieguldījumi *euro bez PVN* | Faktiskie kapitālieguldījumi *euro bez PVN* | Izpilde % |
| **4 947 685** | **1 684 444** | **34.05** |

**5.  Būvniecības projekts - Jaunā Rīgas teātra ēku kompleksa pārbūve Lāčplēša ielā 25, Rīgā[[31]](#footnote-31).**

Būvniecības projekta mērķis: Nodrošināt Jauno Rīgas teātri (turpmāk– JRT) ar tam piemērotām telpām, pārbūvējot teātra ēku kompleksu atbilstoši mūsdienu prasībām, vienlaikus maksimāli respektējot ēku vēsturisko atmosfēru.

Būvniecības projekta īstenošanas termiņš: 2019.gada 2.septembris**[[32]](#footnote-32)**.

Izpildes gaita (statuss – procesā):

‑  2014.gada 24.aprīlī noslēgtā līguma ar pilnsabiedrību „Zaigas Gailes birojs un Partneri” (turpmāk ZGBP) par skiču projekta, būvprojekta izstrādi un autoruzraudzības veikšanu ietvaros izstrādāts būvprojekts un 2015.gada 30.septembrī saņemts pozitīvs būvprojekta ekspertīzes slēdziens. Sakarā ar to, ka saņemti jauni tehniskie noteikumi no Rīgas pašvaldības SIA „Rīgas satiksme” un Rīgas pašvaldības aģentūras „Rīgas gaisma”, būvprojektā bija nepieciešams izstrādāt papildu sadaļu, un līdz ar to bija nepieciešams papildu laiks projekta akceptēšanai Rīgas pilsētas būvvaldē.

‑  2015.gada oktobrī, pamatojoties uz Valsts kultūras pieminekļu aizsardzības inspekcijas pieprasījumu un ieteikumiem, daļēji tika koriģēti izstrādātā būvprojekta risinājumi, kas skar ēkas restaurāciju, vēsturiski vērtīgo interjera elementu un E.Smiļģa kabineta saglabāšanu, kā arī koriģēti iepriekš skiču projektā izstrādātie un saskaņotie risinājumi, kas attiecas uz galvenās teātra ēkas ielas fasādi.

‑  2015.gada 21.decembrī Valsts kultūras pieminekļu aizsardzības inspekcija būvprojektu saskaņoja un decembra beigās uzsākta izmainīto būvprojekta risinājumu ekspertīze.

‑  2016.gada 8.februārī būvprojekts iesniegts izskatīšanai un akceptam Rīgas pilsētas būvvaldē un būvprojekts akceptēts 2016.gada 23.martā, saņemta būvatļauja ar atzīmi par projektēšanas nosacījumu izpildi. Būvprojekta saskaņojuma termiņš ir 4 gadi – līdz 2020.gada 23.martam.

‑  2016.gada 14.aprīlī izsludināts slēgts konkurss būvdarbu iepirkumam. Konkursa I posma – kvalifikācijas atlases, nolikums pēc konsultācijām ar Valsts kultūras pieminekļu aizsardzības inspekciju precizēts, piedāvājumu iesniegšanas termiņu pagarinot līdz 2016.gada 26.jūlijam.

‑  Būvdarbu uzsākšana ēkās Lāčplēša ielā 25, Rīgā, ir saistīta ar būvdarbu pabeigšanu un teātra aprīkojuma pārvešanu uz ēkām Miera ielā 58A, Rīgā. Ņemot vērā to, ka būvdarbi ēkās Miera ielā 58A, Rīgā, netiks pabeigti iepriekš plānotajā termiņā, ar Ministru kabineta 2016.gada 17.novembra rīkojumu[[33]](#footnote-33) izdarīti grozījumi, precizējot:

1. *finansējuma sadalījumu pa gadiem būvniecības darbu izdevumu segšanai VNĪ, nosakot, ka kopējais finansējuma apmērs, kas paredzēts pārbūves izdevumu segšanai 2013.−2019.gadā, ir 19 006 268 euro;*
2. *Kultūras ministrijas budžetā nomas maksas izdevumu segšanai VNĪ paredzētā finansējuma sadalījumu pa gadiem – 2019.gadā 101 721 euro, bet no 2020.gada katru gadu 305 163 euro;*
3. *pārbūves darbu pabeigšanas termiņu līdz 2019.gada 2.septembrim, nosakot, ka plānotais nomas līguma sākuma termiņš ir 2019.gada 3.septembris.*

‑  2017.gada 27.februārī atbilstoši iepriekš plānotajam VNĪ laika grafikam bez pārsūdzībām noslēdzās slēgta būvdarbu konkursa VNĪ/2016/2/4-1/SK-1 pirmā kārta, pretendentu kvalifikācijas atlase. Tālākajam konkursam ar cenu piedāvājumu iesniegšanu ir kvalificējušies pieci pretendenti.

‑  Būvdarbu otrās kārtas konkursa nolikuma sagatavošanas beigu fāzē 2017.gada 8.februārī VNĪ saņēma ZGBP vēstuli, kurā ZGBP pirmo reizi informēja par veiktām būtiskām izmaiņām, kā arī par nepieciešamību papildus detalizēt jau izstrādāto tehnoloģisko daļu iesniegtajā un saskaņotajā būvprojektā. Veiktās izmaiņas iepriekš nav saskaņotas ar VNĪ, kā arī normatīvajos aktos noteiktajā kārtībā tām nav veikta ekspertīze un tās nav saskaņotas Rīgas pilsētas būvvaldē[[34]](#footnote-34).

‑  Lai atsāktu iepirkuma procedūru, VNĪ lūdza ZGBP līdz 2017.gada 1.jūnijam izstrādāt un iesniegt izmaiņu tehnisko dokumentāciju pilnā apmērā[[35]](#footnote-35). Kopējais laika grafiks tiks precizēts pēc būvprojekta izmaiņu saskaņošanas Rīgas pilsētas būvvaldē un attiecīgi pēc būvdarbu konkursa otrās kārtas beigām, kad būs precīzi zināma arī būvdarbu veicēja līguma summa.

‑  2017.gada 17.maijā izsludinātā iepirkuma būvprojekta ekspertīzes veikšanai rezultātā VNĪ iepirkuma komisija 2017.gada 31.maijā pieņēma lēmumu par līguma slēgšanas tiesību piešķiršanu SIA „CMB”. Būvprojekta ekspertīze tiks uzsākta nekavējoties pēc visu būvprojekta izmaiņu saņemšanas no ZGBP[[36]](#footnote-36).

‑  VNĪ 2017.gada 28.februārī VNĪ izsludināja atklātu konkursu – „Jaunā Rīgas teātra ēku kompleksa rekonstrukcijas (pārbūves) būvdarbu Lāčplēša ielā 25, Rīgā būvuzraudzība”. 2017.gada 3.aprīlī saņemts viens piedāvājums. Iepirkuma komisija izvērtēja piedāvājumu un konstatēja, ka piedāvājums neatbilst iepirkuma procedūras dokumentos noteiktajām prasībām un 2017.gada 28.aprīlī pieņēma lēmumu izbeigt iepirkumu. Pēc nolikuma aktualizēšanas, konkretizējot pretendentiem izvirzāmās kvalifikācijas prasības, VNĪ atkārtoti izsludinās atklātu konkursu būvdarbu Lāčplēša ielā 25, Rīgā, būvuzraudzībai.

Informācija par būvniecības projekta kapitālieguldījumiem uz 2017.gada 31.maiju:

|  |  |  |
| --- | --- | --- |
| Kopā provizoriskie kapitālieguldījumi *euro bez PVN* | t.sk faktiskie kapitālieguldījumi *euro bez PVN* | Izpilde % |
| **19 006 268** | **978 866** | **5,15** |

**6. Būvniecības projekts - Ēku Miera ielā 58A, Rīgā, pārbūve JRT vajadzībām[[37]](#footnote-37).**

Būvniecības projekta mērķis: Nodrošināt JRT ar tam piemērotām telpām uz laiku, kamēr tiks veikti JRT ēkas Lāčplēša ielā 25, Rīgā, pārbūves darbi.

Būvniecības projekta īstenošanas termiņš: 2017.gada 30.jūnijs.

Izpildes gaita (statuss – procesā):

‑  2015.gada 9.martā bez rezultāta pārtraukta 2014.gada novembrī uzsāktā sarunu procedūra ar diviem pretendentiem par ēku Miera ielā 58A, Rīgā, pārbūvi, jo netika panākta vienošanās par būvniecības darbu izmaksu samazinājumu, kas pārsniedza apstiprināto finansējuma apmēru.

‑  2015.gada 21.maijā VNĪ izsludināja atkārtotu atklātu konkursu būvdarbiem, savukārt 2015.gada 9.septembrī pieņēma lēmumu par iepirkuma procedūras pabeigšanu un par uzvarētāju atzina SIA „RBSSKALS Būvvadība”, ar kuru 2015.gada 16.novembrī noslēdza līgumu par būvdarbu veikšanu; 2015.gada 29.decembrī saņemta būvatļauja.

‑  2016.gada 25.aprīlī VNĪ saņēma Rīgas pilsētas būvvaldes saskaņojumu precizētā būvprojekta inženierrisinājumu būvkonstrukcijas sadaļas dokumentācijai un tika uzsākti būvkonstrukciju pastiprināšanas darbi – ēkas pamatu, 5-stāva pārseguma kopņu, evakuācijas kāpņu, u.c. būvdarbi, kurus iespējams uzsākt tikai pēc Būvvaldes saskaņojuma saņemšanas; 2016.gada 25.aprīlī precizētā būvprojekta arhitektūras risinājumu sadaļas dokumentācija iesniegta saskaņošanai Rīgas pilsētas būvvaldē.

‑  Vienošanās ar būvuzņēmēju par visu būvdarbu pabeigšanu un ēkas nodošanu ekspluatācijā bija noslēgta līdz 2016.gada 1.decembrim. 2016.gada 6.janvārī uzsākti būvdarbi objektā Miera ielā 58A, Rīgā.

‑  Noslēgtais būvniecības darbu līgums ar SIA „RBSSKALS Būvvadība” izbeigts 2016.gada 27.oktobrī, jo būvdarbi ēkās Miera ielā 58A, Rīgā, netika veikti atbilstoši būvniecības līgumam un pie tā noslēgtajās vienošanās pievienotajiem būvdarbu izpildes laika grafikiem, kā arī Mediācijas vienošanās noteiktie nosacījumi no būvuzņēmēja puses netika izpildīti. Lai nodrošinātu ēku tehniskā stāvokļa tālāku nepasliktināšanos, kā arī lai neradītu papildus riskus personām, kuras atrodas objektā, veikta objekta pagaidu konservācija un demontētas sastatnes no ēkas fasādēm.

‑  2016.gada 2.decembrī VNĪ uzsāka sarunu procedūru par jauna būvuzņēmēja piesaistīšanu. 2017.gada 31.janvārī VNĪ parakstīja līgumu ar SIA „Abora” par būvdarbu veikšanu objektā Miera 58A, Rīgā, Ministru kabineta lēmumā noteiktajā termiņā - līdz 2017.gada 30.jūnijam.

‑  2017.gada 15.martā ir noslēgta Vienošanās pie 2013.gada 18.jūnija līguma Nr.4-2-13-10/1081 ar SIA „BELSS” par papildu projektēšanas darbiem.

‑  2017.gada 12.maijā VNĪ noslēdza Vienošanos pie 2015.gada 23.novembra līguma Nr.2/4-2-15-11/3167 ar SIA “BŪVUZRAUGI LV” par papildu[[38]](#footnote-38) būvuzraudzības veikšanu objektā Miera 58A, Rīgā.

‑  2017.gada 26.maijā VNĪ un būvuzņēmējs SIA „Abora” noslēdza Vienošanos pie 2017.gada 31.janvāra līguma Nr.2/4-1-17-8/245 par atsevišķu būvdarbu veikšanu, kuri slēdzot līgumu netika uzdoti būvuzņēmējam, bet par kuriem tika rīkota iepirkuma procedūra[[39]](#footnote-39).

Informācija par būvniecības projekta kapitālieguldījumiem uz 2017.gada 31.maiju:

|  |  |  |
| --- | --- | --- |
| Kopā provizoriskie kapitālieguldījumi *euro bez PVN* | t.sk faktiskie kapitālieguldījumi *euro bez PVN* | Izpilde % |
| **3 610 258** | **2 116 442** | **58.62** |

1. **Ministru kabineta 2010.gada 17.augusta sēdes protokollēmuma (prot. Nr.42 21.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” 2.punktā doto uzdevumu izpildes gaita:**

**7.  Būvniecības projekts - Rīgas pils Priekšpils un Austrumu piebūves būvniecība[[40]](#footnote-40).**

Būvniecības projekta mērķis: Rīgas pils Priekšpils un Austrumu piebūves būvniecība (saskaņā ar būvprojektu un vienlaikus novēršot 2013.gadā notikušā ugunsgrēka sekas).

Būvniecības projekta īstenošanas termiņš:2015.gada 18.decembris.

Izpildes gaita (statuss – **realizēts**)[[41]](#footnote-41).

Būvniecības projekta faktiskie kapitālieguldījumi: 32 114 439 *euro.*

**8. Būvniecības projekts - Latgales reģiona policijas pārvaldes (t.sk., Īslaicīgās aizturēšanas izolatora) un Valsts policijas koledžas Latgales reģiona filiāles ēku (būvju) būvniecība un rekonstrukcija (pārbūve) Daugavpils cietokšņa ēku kompleksā (attīstības I posms – būvniecības I kārta)[[42]](#footnote-42).**

Būvniecības projekta mērķis: Nodrošināt Valsts policijas Latgales reģiona pārvaldi ar Eiropas prasībām atbilstošām telpām.

Būvniecības projekta īstenošanas termiņš:2013.gada 6.februāris[[43]](#footnote-43).

Būvniecības projekta izpildes gaita (statuss – **realizēts**)[[44]](#footnote-44):

Būvniecības projekta faktiskie kapitālieguldījumi: 8 781 288 *euro*.

**9.  Būvniecības projekts - Valsts ugunsdzēsības un glābšanas dienesta Cēsu ugunsdzēsības depo ēkas būvniecība Ata Kronvalda ielā 52, Cēsīs[[45]](#footnote-45).**

Būvniecības projekta mērķis: Nodrošināt Valsts ugunsdzēsības un glābšanas dienesta Vidzemes reģiona brigādes Cēsu daļas darbiniekus ar darbam un tehnikas novietošanai piemērotām telpām.

Būvniecības projekta īstenošanas termiņš: 2014.gada 1.novembris.

Izpildes gaita (statuss – **realizēts**)[[46]](#footnote-46).

Būvniecības projekta faktiskie kapitālieguldījumi: 4 260 116 *euro*.

**10.  Būvniecības projekts - Valsts robežsardzes ēkas atjaunošana Ventspilī, Talsu ielā 112 (Ostas iela 33, Ventspils)[[47]](#footnote-47).**

Būvniecības projekta mērķis: Nodrošināt Valsts policijas Kurzemes reģiona pārvaldes Ventspils iecirkņa darbiniekus ar darbam piemērotām telpām.

Būvniecības projekta īstenošanas termiņš: 2011.gada 15.septembris.

Izpildes gaita (statuss – **realizēts**)[[48]](#footnote-48).

Būvniecības projekta faktiskie kapitālieguldījumi: VNĪ nav veikusi[[49]](#footnote-49).

**III Priekšlikumi turpmākai rīcībai**

Ministru kabinets 2009.gada 22.septembra sēdē (prot. Nr.61 71.§) “Informatīvais ziņojums "Par nomas maksu samazinājumiem valsts budžeta iestādēs un to ietekmi uz valsts akciju sabiedrības "Valsts nekustamie īpašumi" finanšu stāvokli", izskatot jautājumu par nomas maksu samazinājumiem valsts budžeta iestādēs un to ietekmi uz VNĪ finanšu stāvokli, Finanšu ministrijai deva uzdevumu sagatavot un iesniegt Ministru kabinetā tiesību akta projektus par konkrētu būvniecības projektu attīstību - paredzot to turpmākās attīstības pārtraukšanu, apturēšanu vai būvniecības beigu termiņu pārcelšanu.

Minētā rezultātā:

1. ar Ministru kabineta 2010.gada 17.augusta sēdes protokollēmuma (prot. Nr.42 21.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” (TA-2126) būvniecības projektiem”” 2.punktu atbalstītie būvniecības projekti ir realizēti. Līdz ar to Finanšu ministrijai (VNĪ) dotais uzdevums - sākot ar 2012.gadu ik gadu līdz 1.jūlijamsadarbībā ar iesaistītajām iestādēm, normatīvajos aktos noteiktā kartībā iesniegt Ministru kabinetā informatīvo ziņojumu par šī protokollēmuma 2.punktā doto uzdevumu izpildes gaitu, ir izpildīts;
2. ar Ministru kabineta 2011.gada 9.augusta sēdes protokollēmuma (prot. Nr.47 23.§) “Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem” (TA-1767) 2.punktu atbalstītie būvniecības projekti īstenoti daļēji - līdz 2017.gada 31.maijam ir realizēts viens projekts - Raiņa muzeja – memoriālās mājas „Raiņa un Aspazijas vasarnīca” pārbūve, kas ietver Raiņa un Aspazijas vasarnīcas pārbūvi un restaurāciju Jāņa Pliekšāna ielā 5/7, Jūrmalā; Raiņa muzeja „Tadenava” pārbūvi un restaurāciju Dunavas pagastā, Jēkabpils novadā, un Raiņa un Aspazijas mājas pārbūvi un restaurācija Baznīcas ielā 30, Rīgā.
3. Izpildes procesā ir šādi būvniecības projekti:

1) Jaunā Rīgas teātra ēku kompleksa pārbūve Lāčplēša ielā 25, Rīgā (termiņš: 2019.gada 2.septembris);

2) Rīgas pils Konventa restaurācija un pārbūve Pils laukumā 3, Rīgā (termiņš: 2020.gada 31.augusts);

3) Muzeju krātuvju kompleksa Pulka ielā 8, Rīgā, būvniecība (šobrīd Ministru kabineta rīkojumā noteiktais termiņš: 2018.gada 30.aprīlis);

4) Iekšlietu ministrijas padotībā esošajām iestādēm nepieciešamo būvju (ēku) būvniecība un atjaunošana Iekšlietu ministrijas ēku kompleksā Čiekurkalna 1.līnijā 1, k-1, Rīgā, (attīstības II posms), pie nosacījumā, ja tiks piešķirts finansējums Iekšlietu ministrijai būvniecības projekta īstenošanai (termiņš: 2021.gada 30.septembris);

5)  Rakstniecības un mūzikas muzeja pārbūve Pils laukumā 2, Rīgā.

Par iepriekš minētajiem un vēl īstenojamiem būvniecības projektiem, to īstenošanas gaitu, nepieciešamo finansējumu Ministru kabinetā ir pieņemti atsevišķi rīkojumi un, ja būvniecības projektu īstenošanas gaitā mainās faktiskā situācija, Ministru kabinetā tiek virzīti izskatīšanai un lēmuma pieņemšanai attiecīgi grozījumi pieņemtajos rīkojumos, sākotnējās ietekmes novērtējuma ziņojumā (anotācijā) izklāstot informāciju par būvniecības projekta īstenošanas gaitu, plānotajām izmaiņām un to pamatojumu.

Kopš Ministru kabineta lēmumu (2009.gada 22.septembra sēdes prot.Nr.61 71.§; 2010.gada 17.augusta sēdes prot. Nr.42 21.§ un 2011.gada 9.augusta sēdes prot. Nr.47 23.§) pieņemšanas ir mainījusies faktiskā situācija un VNĪ šobrīd kopumā īsteno 36 būvniecības projektus. Līdz ar to Ministru kabinetā ik gadu iesniedzamajā informatīvajā ziņojumā tiek atspoguļota informācija tikai par atsevišķu būvniecības projektu īstenošanas gaitu, turklāt informatīvajā ziņojumā iekļautā informācija dublējas ar informāciju, kas tiek iekļauta Ministru kabineta rīkojumā par konkrēta būvniecības projekta īstenošanu.

Ņemot vērā minēto, ir izstrādāts Ministru kabineta sēdes protokollēmuma projekts “Par Ministru kabineta 2011.gada 9.augusta sēdes protokollēmuma (prot. Nr.47 23.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” 2.punktā un Ministru kabineta 2010.gada 17.augusta sēdes protokollēmuma (prot.Nr.42 21.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” 2.punktā doto uzdevumu izpildi”, kas paredz:

‑ atzīt Ministru kabineta 2010.gada 17.augusta sēdes protokollēmuma (prot.Nr.42 21.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem” 2.punktā doto uzdevumu par izpildītu.

‑ atzīt Ministru kabineta 2011.gada 9.augusta sēdes protokollēmuma (prot. Nr.47 23.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem” 6.4.punktā doto uzdevumu par aktualitāti zaudējušu[[50]](#footnote-50).

Finanšu ministre D.Reizniece - Ozola

Gulbe 67024698

[aiga.gulbe@vni.lv](mailto:aiga.gulbe@vni.lv)

Bružas 67024927

[vita.bružas@vni.lv](mailto:vita.bružas@vni.lv)

1. Ministru kabineta 2011.gada 9.augusta sēdes protokollēmuma (prot. Nr.47 23.§, turpmāk – MK protokollēmums Nr.47) 6.4.apakšpunkts; Ministru kabineta 2010.gada 17.augusta sēdes protokollēmuma (prot. Nr.42 21.§) 2.punkts. [↑](#footnote-ref-1)
2. Provizorisko un faktisko kapitālieguldījumu apmērs norādīts bez pievienotās vērtības nodokļa (turpmāk - PVN), jo būvdarbus VNĪ grāmatvedības programmā uzskaita kontos bez PVN. Noslēdzot līgumus ar būvniecības pakalpojuma sniedzējiem, būvdarbu summa tiek atrunāta bez PVN un PVN aprēķināts atsevišķi. Arī Ministru kabineta pieņemtajos lēmumos par projekta īstenošanai nepieciešamā finansējuma kapitālieguldījumu segšanai piešķiršanu no valsts budžeta līdzekļiem nepieciešamās summas ir atspoguļotas bez PVN. [↑](#footnote-ref-2)
3. Būvniecības projektu īstenoto saskaņā ar Ministru kabineta 2012.gada 1.augusta rīkojumā Nr.361 „Par finansējuma piešķiršanu Rīgas pils Konventa Pils laukumā 3, Rīgā, un Muzeju krātuvju kompleksa Pulka ielā 8, Rīgā, būvniecības projekta un nomas maksas izdevumu segšanai” dotajiem uzdevumiem. [↑](#footnote-ref-3)
4. Būvniecības projekta izpildes termiņš precizēts ar Ministru kabineta 2016.gada 17.novembra rīkojumu Nr. 688 „Grozījumi Ministru kabineta 2012. gada 1. augusta rīkojumā Nr. 361 "Par finansējuma piešķiršanu Rīgas pils Konventa Pils laukumā 3, Rīgā, un Muzeju krātuvju kompleksa Pulka ielā 8, Rīgā, būvniecības projekta un nomas maksas izdevumu segšanai”. [↑](#footnote-ref-4)
5. Iepirkuma identifikācijas Nr. VNĪ/2015/2/2-1/SK-4; Rīgas pils Konventa (Kastelas) pārbūve un restaurācija Pils laukumā 3, Rīgā. [↑](#footnote-ref-5)
6. Ministru kabineta 2016.gada 17.novembra rīkojums Nr.688 „Grozījumi Ministru kabineta 2012.gada 1.augusta rīkojumā Nr. 361 "Par finansējuma piešķiršanu Rīgas pils Konventa Pils laukumā 3, Rīgā, un Muzeju krātuvju kompleksa Pulka ielā 8, Rīgā, būvniecības projekta un nomas maksas izdevumu segšanai”. [↑](#footnote-ref-6)
7. Atklāta konkurss „Arheoloģisko izpētes darbu veikšana (objekts: Rīgas Pils Kastelas daļas pagalma arheoloģiskā izpēte Pils laukumā 3, Rīgā, kadastra Nr. 0100 008 0006)”, iepirkuma identifikācijas Nr. VNĪ/2017/2/4-1/AK-9. [↑](#footnote-ref-7)
8. Sarunu procedūra „Arheoloģisko izpētes darbu veikšana (objekts: Rīgas Pils Kastelas daļas pagalma arheoloģiskā izpēte Pils laukumā 3, Rīgā, kadastra Nr. 0100 008 0006)”, identifikācijas Nr.VNĪ/2017/2/4-1/SP-5 [↑](#footnote-ref-8)
9. Būvniecības projektu īstenoto saskaņā ar Ministru kabineta 2012.gada 1.augusta rīkojumā Nr.361 „Par finansējuma piešķiršanu Rīgas pils Konventa Pils laukumā 3, Rīgā, un Muzeju krātuvju kompleksa Pulka ielā 8, Rīgā, būvniecības projekta un nomas maksas izdevumu segšanai” dotajiem uzdevumiem. [↑](#footnote-ref-9)
10. Būvniecības projekta izpildes termiņš precizēts ar Ministru kabineta 2016.gada 22.augusta rīkojumu Nr. 466 „Grozījumi Ministru kabineta 2012. gada 1. augusta rīkojumā Nr. 361 „Par finansējuma piešķiršanu Rīgas pils Konventa Pils laukumā 3, Rīgā, un Muzeju krātuvju kompleksa Pulka ielā 8, Rīgā, būvniecības projekta un nomas maksas izdevumu segšanai”. [↑](#footnote-ref-10)
11. Ministru kabineta 2012.gada 1.augusta rīkojums Nr.361 „Par finansējuma piešķiršanu Rīgas pils Konventa Pils laukumā 3, Rīgā, un Muzeju krātuvju kompleksa Pulka ielā 8, Rīgā, būvniecības projekta un nomas maksas izdevumu segšanai”. [↑](#footnote-ref-11)
12. MK protokollēmuma Nr.47 2.2.2.apakšpunktā dots uzdevums - līdz 2012.gada 15.martam normatīvajos aktos noteiktā kārtībā iesniegt Ministru kabinetā rīkojuma projektu par MK protokollēmuma Nr.47 2.2.apakšpunktā minētā objekta telpu provizoriskās nomas maksas, kas Iekšlietu ministrijai būs jāmaksā VNĪ, pārcelšanās un aprīkojumu iegādes izdevumu iekļaušanu likumprojekta „Par valsts budžetu 2013.gadam” ilgtermiņa saistībās, norādot būvniecības plānotos pabeigšanas un nomas līgumsaistību sākuma termiņus. [↑](#footnote-ref-12)
13. Termiņš noteikts ar Ministru kabineta 2015. gada 30. novembra rīkojumu Nr. 743 “Par Iekšlietu ministrijas padotībā esošajām iestādēm nepieciešamo būvju (ēku) Iekšlietu ministrijas ēku kompleksā uz zemes vienības (zemes vienības kadastra apzīmējums 0100 087 0368 001) Čiekurkalna 1. līnijā 1 k-1, Rīgā (attīstības II posms - būvniecības 2. kārta (10. korpuss - daudzlīmeņu autostāvvieta), 3. kārta (15. korpuss - biroju ēka) un 6. kārta (11. korpuss - sporta komplekss)), būvniecību”. [↑](#footnote-ref-13)
14. Ministru kabineta 2012.gada 16.augusta ārkārtas sēdē (prot. Nr.46 11.§), kad izskatīta Finanšu ministrijas sagatavotā informācija „Par valsts budžeta prioritārajiem pasākumiem 2013. – 2015.gadam”, jautājums par finansējuma piešķiršanu Iekšlietu ministrijai būvniecības projekta īstenošanai kā prioritāram pasākumam 2013.-2015.gadam netika skatīts. [↑](#footnote-ref-14)
15. Finanšu ministrija atzinumā izteica iebildumus par to, ka Ministru kabineta rīkojuma projekta sagatavošanā netiek izmantota aktuālā informācija par būvniecības projektu, kura Iekšlietu ministrijai iesniegta ar iepriekš minēto VNĪ vēstuli, vienlaikus vēršot uzmanību, ka jautājums par būvniecībai papildus nepieciešamo finansējumu ir izskatāms Ministru kabinetā likumprojekta „Par vidēja termiņa budžeta ietvaru 2014., 2015. un 2016.gadam” un likumprojekta „Par valsts budžetu 2014.gadam” sagatavošanas procesā kopā ar visu ministriju papildu pieprasījumiem (jaunajām politikas iniciatīvām). [↑](#footnote-ref-15)
16. Ministru kabineta 2014.gada 12.novembra sēdes protokollēmums (prot. Nr.62, 2.§) „Informatīvais ziņojums „Papildu finansējuma novirzīšana ministriju un citu centrālo valsts iestāžu jaunajām politikas iniciatīvām 2015.–2017.gadam”. [↑](#footnote-ref-16)
17. Ministru kabineta 2015.gada 6.jūlija ārkārtas sēdē (prot. Nr.31 2.§ 2.p.) tika noteikts, ka ministriju iesniegtās jaunās politikas iniciatīvas 2016.–2018.gadam netiek vērtētas atbilstoši Ministru kabineta 2012.gada 11.decembra noteikumiem Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam", kā arī jautājumi par valsts budžeta līdzekļu piešķiršanu 2016.gadam un turpmākajiem gadiem skatāmi Ministru kabinetā kārtējā gada valsts budžeta likumprojekta un vidēja termiņa budžeta ietvara likumprojekta sagatavošanas un izskatīšanas procesā atbilstoši valsts budžeta finansiālajām iespējām. [↑](#footnote-ref-17)
18. Ministru kabineta 2015.gada 11.augusta sēdē (prot. Nr.38, 54.§) skatīja Iekšlietu ministrijas Ministru kabineta rīkojuma projektu „Par finansējuma piešķiršanu Iekšlietu ministrijas padotībā esošajām iestādēm nepieciešamo būvju (ēku) Iekšlietu ministrijas ēku kompleksā uz zemes vienības Čiekurkalna 1.līnijā 1 k-1, Rīgā (attīstības II posms – būvniecības 2.kārta (10.korpuss – daudzlīmeņu autostāvvieta), 3.kārta (15.korpuss – biroju ēka) un 6.kārta (11.korpuss – sporta komplekss)), nomas maksas, uzturēšanas, aprīkojuma iegādes un pārcelšanās izdevumu segšanai pēc būvniecības pabeigšanas” un ar Ministru kabineta 2015.gada 30.novembra rīkojumu Nr.743 „Par Iekšlietu ministrijas padotībā esošajām iestādēm nepieciešamo būvju (ēku) Iekšlietu ministrijas ēku kompleksā uz zemes vienības (zemes vienības kadastra apzīmējums 0100 087 0368 001) Čiekurkalna 1.līnijā 1 k-1, Rīgā (attīstības II posms-būvniecības 2.kārta (10.korpuss-daudzlīmeņu autostāvvieta), 3.kārta (15.korpuss-biroju ēka) un 6.kārta (11.korpuss-sporta komplekss)) būvniecību”. [↑](#footnote-ref-18)
19. Iekšlietu ministrijas 2016.gada 27.decembra vēstule Nr.1-89/3094. [↑](#footnote-ref-19)
20. Aprēķini iesniegti Iekšlietu ministrijai ar Finanšu ministrijas 2017.gada 8.februāra vēstuli Nr.12-38/1232. [↑](#footnote-ref-20)
21. Provizoriskie kapitālieguldījumi saskaņā ar Finanšu ministrijas 2017.gada 8.februāra vēstuli Nr.12-38/1232 Iekšlietu ministrijai un uz projektu attiecināmie faktiskie kapitālieguldījumi būvprojekta izstrādē līdz 2014.gadam EUR 5 802 853 (par kapitālieguldījumiem Ministru kabinets lēmumu nav pieņēmis). [↑](#footnote-ref-21)
22. Būvniecības projekta īstenošanu veic atbilstoši Ministru kabineta 2013.gada 26.marta noteikumiem Nr.162 „Eiropas Ekonomikas zonas finanšu instrumenta 2009.–2014.gada perioda programmas „Kultūras un dabas mantojuma saglabāšana un atjaunināšana” īstenošanas kārtība”: Projektam „Raiņa un Aspazijas muzeja atjaunošana” apstiprināts pieejamais Ekonomikas zonas finanšu instrumenta 2009.–2014.gada programmas LV04 ”Kultūras un dabas mantojuma saglabāšana un atjaunināšana” līdzfinansējums – 2 562 340 *euro*; projekta partneri ir Memoriālo muzeju apvienība un Lillehammeres muzeju apvienība. [↑](#footnote-ref-22)
23. Projekta beigu datums noteikts programmas „Kultūras un dabas mantojuma saglabāšana un atjaunināšana” iepriekš noteiktā projekta iesniegumā. [↑](#footnote-ref-23)
24. 2014.gada 31.oktobrī noslēgts līgums ar pilnsabiedrību ”BBA un AE” par būvniecības darbiem „Raiņa un Aspazijas vasarnīcā” J.Pliekšāna ielā 5/7, Jūrmalā ar darbu izpildes termiņu 2016.gada 31.janvāris. Izpildes termiņš pagarināts līdz 2016.gada 20.aprīlim. 2016.gada 29.aprīlī „Raiņa un Aspazijas vasarnīca” J.Pliekšāna ielā 5/7, Jūrmalā nodota ekspluatācijā. [↑](#footnote-ref-24)
25. 2015.gada 27.februārī noslēgts līgums ar SIA „Modus būve" par būvniecības darbiem „Raiņa muzejā „Tadenava””, Dunavas pagastā, Jēkabpils novadā ar darbu izpildes termiņu – 2016.gada 26.februāris. 2016.gada 3.martā „Raiņa muzejs „Tadenava” Dunavas pagastā, Jēkabpils novadā pieņemts ekspluatācijā. [↑](#footnote-ref-25)
26. 2015.gada 19.augustā noslēgts līgums ar SIA ”Modus būve” par būvniecības darbu veikšanu „Raiņa un Aspazijas mājā” Baznīcas ielā 30, Rīgā ar darbu izpildes termiņu – 2016.gada 18.aprīlis. 2016.gada 29.aprīlī Raiņa un Aspazijas mājā” Baznīcas ielā 30, Rīgā nodota ekspluatācijā. [↑](#footnote-ref-26)
27. Projekts tiek īstenots ar Eiropas Ekonomikas zonas finanšu instrumenta atbalstu EEZLV04/INP/2013/1. Projektam apstiprināts pieejamais Eiropas Ekonomikas zonas programmas līdzfinansējums – 4 947 685 *euro*. [↑](#footnote-ref-27)
28. 2016.gada 21.janvārī noslēgta vienošanās starp VNĪ un Kultūras ministriju par projekta „Rakstniecības un mūzikas muzeja rekonstrukcija” (Nr.EEZLV04/INP/2013/1) termiņa pagarināšanu līdz 2017.gada 30.aprīlim. 2017.gada 30.martā Kultūras ministrijā ir iesniegta vēstule ar lūgumu pagarināt Eiropas Ekonomikas zonas projekta „Rakstniecības un mūzikas muzeja rekonstrukcija” projekta īstenošanas termiņu līdz 2018.gada 28.februārim, vienlaikus informējot, ka ir iespējami riski, kas projekta īstenošanas termiņu pagarinātu vēl vairāk, piemēram, riski saistībā ar izsludinātā būvdarbu iepirkuma norisi, tiesvedības riski. [↑](#footnote-ref-28)
29. Apgabaltiesas ieskatā pirmšķietami konstatējams, ka PMK un BBA prasības noraidīšanas iespēja ir lielāka, nekā tās apmierināšana, tādējādi VNĪ pieteikums par prasības nodrošinājuma atcelšanu ir pamatots. [↑](#footnote-ref-29)
30. https://manas.tiesas.lv/eTiesasMvc/e-pakalpojumi/tiesvedibas-gaita [↑](#footnote-ref-30)
31. Būvniecības projekts īstenots saskaņā ar Ministru kabineta 2014.gada 29.jūlija rīkojumā Nr.391 „Par finansējuma piešķiršanu Jaunā Rīgas teātra ēku Lāčplēša ielā 25, Rīgā, pārbūves, nomas maksas, pārcelšanās un aprīkojuma iegādes izdevumu segšanai” dotajiem uzdevumiem. [↑](#footnote-ref-31)
32. Izpildes termiņš precizēts ar Ministru kabineta 2016.gada 17.novembra rīkojumu Nr. 689 „Grozījumi Ministru kabineta 2014. gada 29. jūlija rīkojumā Nr.391 „Par finansējuma piešķiršanu Jaunā Rīgas teātra ēku Lāčplēša ielā 25, Rīgā, pārbūves, nomas maksas, pārcelšanās un aprīkojuma iegādes izdevumu segšanai” (turpmāk – MK rīkojums Nr.689), ar kuru tika izdarīti grozījumi MK rīkojumā Nr.391). [↑](#footnote-ref-32)
33. Izpildes termiņš precizēts ar Ministru kabineta 2016.gada 17.novembra rīkojumu Nr. 689 „Grozījumi Ministru kabineta 2014. gada 29. jūlija rīkojumā Nr.391 „Par finansējuma piešķiršanu Jaunā Rīgas teātra ēku Lāčplēša ielā 25, Rīgā, pārbūves, nomas maksas, pārcelšanās un aprīkojuma iegādes izdevumu segšanai” . [↑](#footnote-ref-33)
34. VNĪ ieskatā, izprotot būvprojekta nozīmīgumu un nepieciešamību sasniegt iespējami kvalitatīvāku un lietotāja prasībām atbilstošu rezultātu, projekta īstenošanas turpinājumā būtu veicama būvprojekta izmaiņu pabeigšana no ZGBP puses, tā ekspertīze un tālāka saskaņošana Rīgas pilsētas būvvaldē. [↑](#footnote-ref-34)
35. Pēc visu būvprojekta izmaiņu un papildinājumu saņemšanas no ZGBP, tā izskatīšanas un saskaņošanas ar VNĪ un Lietotāju, un pozitīva ekspertīzes atzinuma saņemšanas, būvprojekta izmaiņas tiks iesniegtas Rīgas pilsētas būvvaldē. [↑](#footnote-ref-35)
36. Saskaņā ar 2017.gada 1.jūnija ZGBP vēstuli, visas ekspertējamās būvprojekta izmaiņas tiks iesniegtas VNĪ līdz 2017.gada 15.jūnijam. [↑](#footnote-ref-36)
37. Kaut arī Ministru kabineta 2011.gada 9.augusta sēdes protokollēmumā (prot. Nr.47 23.§) nav noteikts sniegt informāciju par būvniecības projektu ēku Miera ielā 58A, Rīgā, pārbūve JRT vajadzībām, bet tā kā tas ir tieši saistīts ar Jaunā Rīgas teātra ēku kompleksa pārbūvi Lāčplēša ielā 25, Rīgā (prot .2.4. p) informatīvā ziņojumā papildus tiek sniegta informācija arī par ēku Miera ielā 58A, Rīgā, pārbūves izpildes gaitu. Būvniecības projektu īsteno saskaņā ar Ministru kabineta 2014.gada 13.februāra rīkojumā Nr.70 „Par finansējuma piešķiršanu ēku Miera ielā 58A, Rīgā, būvniecības, nomas maksas, pārcelšanās un aprīkojuma iegādes izdevumu segšanai dotajiem uzdevumiem. Lai varētu uzsākt JRT ēkas Lāčplēša ielā 25, Rīgā, būvniecības darbus, JRT darbību plānots pārcelt uz ēku kompleksu Miera ielā 58A, Rīgā, kur nepieciešams veikt pārbūves darbus divās administratīvajās ēkās un ražošanas korpusā. [↑](#footnote-ref-37)
38. 2017.gada 31.janvārī sarunu procedūras rezultātā tika noslēgts jauns līgums par būvdarbu veikšanu objektā ar SIA "Abora". Minētais būvdarbu līgums paredz objekta darbus pabeigt līdz 2017.gada 30.jūnijam un būvdarbu izpildes kalendārajā grafikā katru mēnesi ir paredzēts liels izpildāmo darbu apjoms, kā rezultātā Pasūtītājam ir nepieciešama papildu būvuzrauga klātbūtne objektā biežāk kā Līgumā paredzēts, tas ir, būvuzraugam objektā jāatrodas vismaz 5 (piecas) dienas nedēļā ne mazāk par 4 (četrām) stundām dienā, kas attiecīgi palielina būvuzraugam veicamo darbu apjomu. Vienlaikus būvuzraugam ir pienākums precizēt būvuzraudzības plānu. [↑](#footnote-ref-38)
39. Ēku Miera ielā 58A, Rīgā, būvniecības projekta īstenošana notiek saskaņā ar plānoto projekta īstenošanas laika grafiku un to plānots īstenot līdz Ministru kabineta rīkojumā noteiktajam termiņam. [↑](#footnote-ref-39)
40. Būvniecības projekts īstenots saskaņā ar Ministru kabineta 2014.gada 3.novembra rīkojumu Nr.625 „Par finansējuma piešķiršanu Rīgas pils Priekšpils un Austrumu piebūves projekta izdevumu segšanai. Lai izpildītu rīkojumā doto uzdevumu – pēc objekta nodošanas ekspluatācijā Finanšu ministrijai (VNĪ) piecu mēnešu laikā precizēt nomas maksas un būvniecības kapitālieguldījuma apmēru atbilstoši faktiskajām būvniecības, piesaistītā kapitāla, pārvaldīšanas un pārcelšanās izmaksām un iesniegt Ministru kabinetā rīkojuma projektu par minēto izdevumu precizēšanu, sagatavoti grozījumi rīkojumā. Saskaņā ar Ministru kabineta 2016.gada 15.septembra rīkojumu Nr.526 „Grozījumi Ministru kabineta 2014.gada 3.novembra rīkojumā Nr.625 „Par finansējuma piešķiršanu Rīgas pils Priekšpils un Austrumu piebūves projekta izdevumu segšanai”” precizēts Finanšu ministrijai Rīgas pils Priekšpils un Austrumu piebūves projekta īstenošanai paredzētā kopējā finansējuma apmēru uz 32 872 443 *euro* un sadalījums, tajā skaitā precizējot būvniecības kapitālieguldījumu apmēru 32 182 072 *euro*, paredzot finansējuma apmēru 536 609 *euro* aprīkojuma iegādes izdevumu segšanai un nosakot pārcelšanās izdevumu apmēru 153 762 *euro*, vienlaikus precizējot izdevumus pārcelšanās izmaksām un aprīkojuma iegādei un izdevumi nomas maksas VNĪ segšanai. [↑](#footnote-ref-40)
41. Rīgas pils Priekšpils un Austrumu piebūve pieņemta ekspluatācijā 2015.gada 18.decembrī. [↑](#footnote-ref-41)
42. Būvniecības projekts realizēts saskaņā ar Ministru kabineta 2007.gada 20.februāra sēdes protokollēmums (prot.Nr.14 40.§) „Par Valsts policijas koledžas Latgales reģiona filiāles izvietošanu Daugavpils cietokšņa ēku kompleksā”. [↑](#footnote-ref-42)
43. Būvniecības projekta termiņš noteikts ar Ministru kabineta 2012.gada 6.novembra rīkojumu Nr.527. “Par finansējuma precizēšanu, kas paredzēts Valsts ugunsdzēsības un glābšanas dienesta Cēsu ugunsdzēsības depo telpu Ata Kronvalda ielā 52, Cēsīs, un Valsts policijas Latgales reģiona pārvaldes telpu Daugavpils cietoksnī nomas maksai, aprīkojuma iegādei un uzturēšanas izdevumu segšanai”. [↑](#footnote-ref-43)
44. Administratīvās ēkas Komandanta ielā 7, Daugavpilī, un Konstantīna ielā 8, Daugavpilī, ekspluatācijā tika pieņemtas 2013.gada 30.aprīlī par ko Ministru kabinets tika informēts Informatīvā ziņojuma „Par Ministru kabineta 2011.gada 9.augusta sēdes protokollēmuma (prot. Nr.47 23.§) 2.punktā un Ministru kabineta 2010.gada 17.augusta sēdes protokollēmuma (prot. Nr.42 21.§) 2.punktā doto uzdevumu izpildes gaitu” ietvaros (Finanšu ministrijas 2013.gada 5.jūlija vēstule Nr.38/VK-197/4032 Valsts kancelejai). [↑](#footnote-ref-44)
45. Būvniecības projekts īstenots saskaņā ar Ministru kabineta 2013.gada 20.novembra rīkojumā Nr.550 „Par finansējuma precizēšanu, kas paredzēts Valsts ugunsdzēsības un glābšanas dienesta Cēsu ugunsdzēsības depo telpu Ata Kronvalda ielā 52, Cēsīs, un Valsts policijas Latgales reģiona pārvaldes telpu Daugavpils cietoksnī nomas maksai, aprīkojuma iegādei un uzturēšanas izdevumu segšanai”. [↑](#footnote-ref-45)
46. Valsts ugunsdzēsības un glābšanas dienesta Cēsu ugunsdzēsības depo ēka Ata Kronvalda ielā 52, Cēsīs, pieņemta ekspluatācijā 2014.gada 21.novembrī. [↑](#footnote-ref-46)
47. Būvniecības projekts īstenots saskaņā ar Ministru kabineta 2011.gada 4.janvāra sēdes protokollēmumā (prot. Nr.1, 15.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem izpildi” noteikto MK protokollēmuma Nr.42 2.4.apakšpunktā doto uzdevumu. [↑](#footnote-ref-47)
48. Objekts Ostas ielā 33, Ventspilī, ekspluatācijā tika pieņemta 2012.gada 9.augustā (pieņemšanas komisijas akts apstiprināts ar Ventspils pilsētas domes 2012.gada 10.augusta rīkojumu Nr.1710). [↑](#footnote-ref-48)
49. Finanšu ministrija (VNĪ), pamatojoties uz Ministru kabineta 2014.gada 18.jūnija rīkojumu Nr.295 “Par valsts nekustamo īpašumu Talsu iela 112, Ventspili, nodošanu Finansu ministrijas valdījuma” 2014.gada 28.novembrī nekustamo īpašumu pārņēma no Iekšlietu ministrijas. [↑](#footnote-ref-49)
50. Par informatīvajā ziņojumā iekļauto procesā esošo būvniecības projektu izpildes gaitu informācija arī turpmāk tiks atspoguļota attiecīgajos Ministru kabineta rīkojuma projektos par būvniecības projektu īstenošanu. [↑](#footnote-ref-50)